15. 3. 2019

Ivan Albreht

Nagovor ob 25.letnici dijaškega doma ŠGV

Spoštovani! Z veseljem sem se odzval povabilu, da spregovorim ob srebrni obletnici dijaškega doma ŠGV.

Trinajst let sem živel in deloval v stavbi na Grabrijanovi 19. Za nekatere vraževerne je številka 13 nesrečna. Zame pa je bilo teh trinajst let velika Božja milost in obdobje osebnega zorenja, ki je name vplivalo vse življenje.

Prvič sem prestopil prag stavbe z mogočnim stopniščem jeseni davnega leta 1960 ter postal semeniščnik in gimnazijec. Treba pa je povedati, da so se prvi gojenci – semeniščniki naselili v nekdanjem vipavskem župnišču na Grabrijanovi 19 že jeseni 1952. Devetnajst jih je bilo. Torej bo leta 2022 že sedemdesetletnica, odkar mladi dajejo dušo mogočni stavbi starega vipavskega župnišča.

Štiri leta – do leta 1964 – sem obiskoval škofijsko klasično gimnazijo in bival v semenišču. V prvem nadstropju smo imeli učilnice, v drugem pa spalnice. Samo v eni – največji spalnici – se nas je na pogradih drenjalo 30 dijakov. Leta 1964 nas je bilo v hiši že okrog 70. Dolgčas nam ni bilo ne podnevi ne ponoči.

Po študiju teologije v Ljubljani me je škof Janez Jenko leta 1971 spet poslal v Vipavo, kjer sem postal vzgojitelj, istočasno pa tudi profesor na gimnaziji. Obenem sem na filozofski fakulteti študiral pedagogiko in sociologijo. Pet let je trajalo to obdobje – do leta 1976. Bilo je zelo razgibano, včasih tudi burno. Če primerjam s sedanjo mlado generacijo, je bilo takrat v hiši veliko več revolucionarnega duha – odmev viharnega leta 1968. Iz tega vrenja je nastalo tudi veliko dobrega. Nekateri takratni dijaki so se uveljavili tudi na mednarodni ravni. Med njimi je p. Marko Rupnik, svetovno znani umetnik, teolog in prejemnik Prešernove nagrade.

Nato sem odšel za župnika na župnijo. Dopoldne sem poučeval na gimnaziji na Grabrijanovi 19, popoldne pa deloval na župniji. Poučeval sem različne predmete: psihologijo, sociologijo, samoupravljanje s temelji marksizma, verouk, pogosto pa tudi telovadbo v kakšnem razredu.

V letih od 1999 do 2003 pa sem se ponovno za štiri leta preselil na Grabrijanovo 19, kjer sem postal duhovni vodja dijaškega doma in prevzel svetovalno službo na ŠGV. To pa sta bila že takšen dijaški dom in takšna gimnazija, kot ju poznamo danes.

Iz povedanega že lahko slutite, da gledam na dijaški dom in ŠGV ne le s srebrne, ampak tudi z več kot biserne perspektive. Pred devetinpetdesetimi leti so se zame začeli tukajšnji spomini. V tej ustanovi sem se počasi iz pubertetnika preoblikoval v maturanta. Drug drugega smo brusili, se dopolnjevali in se učili spoštovati enkratnost vsakega posameznika. Učili in vzgajali smo se po metodi poizkusov in napak. Največ sem se naučil iz svojih napak in iz napak svojih sošolcev.

Kot vzgojitelj in profesor sem spremljal duhovni in intelektualni razvoj mnogih dijakov in dijakinj. Pri tem nisem imel občutka, da se razdajam, ampak predvsem, da od mladih ogromno sprejemam.

Mladi mi niso pustili, da bi se duhovno in razumsko postaral. S svojimi provokativnimi vprašanji in s svojim razmišljanjem so me vedno znova prisilili k iskanju novih odgovorov. Odpirali so mi nove vidike kulture, v kateri sem se gibal.

Miselnost mladih in kulturno ozračje se je vsakih nekaj let močno spremenilo. Ko sem bil pred štiridesetimi leti v dijaškem domu vzgojitelj, je bila moja najtežja naloga spraviti dijake po odmoru v učilnice. Vsi so hoteli še naprej igrati nogomet, košarko, odbojko… Stalno so bili v gibanju. Ko pa sem bil leta 2009 zadnjič z dijaki ŠGV za nekaj dni v naravi na mojem domu, pa sem jih moral prepričevati, naj se več gibajo, naj si vzamejo več časa za rekreacijo. Skušal sem jim dopovedati, da lahko psihične in duhovne napore uspešno rešujemo le, če bomo imeli tudi telesno kondicijo. Zdrava rekreacija je ena od bistvenih sestavin naše morale in našega duhovnega življenja …

Leta 2009 sem prenehal poučevati na ŠGV. Takrat sem v enem od razredov izjavil, da je kulturna razlika med menoj in Janezom Svetokriškim manjša kot med menoj in njimi. To ni bilo neko žalovanje za dobrimi starimi časi. To je le ugotovitev, kako hitro se naša kultura spreminja in mi z njimi. Dobrih starih časov pa itak nikoli ni bilo. Moja generacija se je morala prebijati skozi razne probleme. Pa tudi sedanja mladina se že spopada in se bo spopadala z mnogimi preizkušnjami. Zavedati se moramo, da nas v prihodnjih letih čakajo nove krize, kajti evropska kultura in tudi evropsko gospodarstvo nista več vodilna v svetovnem merilu. Demografska slika nakazuje tektonske premike.

Življenje je bilo in bo naporno, pa čeprav bomo obdani z vedno zmogljivejšimi računalniki in popolnejšimi roboti. Problemi ostajajo, le oblike se spreminjajo. Ne gre drugače, kot da jih rešujemo z Božjo pomočjo in s podporo drugih ljudi. In prav tukaj vidim dodatno vrednost življenja v dijaškem domu. V dijaškem domu se mlad človek neprestano srečuje s sovrstniki, uči se vživljati v drugega. Od sošolcev sprejema povratne informacije o svojem vedenju. V taki skupnosti je treba sodelovati in si med seboj pomagati. Tako se izognemo individualizmu, ki je rak rana sedanje presite potrošniške družbe. Vsak dan se lahko učimo, kako sproti in ustrezno reševati medsebojne nesporazume. Te socialne veščine pridejo še kako prav v poklicnem in družinskem življenju, ki je pred vsako generacijo dijaškega doma.

Zaključujem! Zadnjič v življenju sem na kakšni okrogli obletnici vipavskega dijaškega doma. Bogu sem hvaležen za vse, kar sem v tej ustanovi doživel in prejel.

Tej vzgojni ustanovi želim, da bi v prihodnjih letih in desetletjih nikoli ne pozabili, da je osnovna beseda v imenu te ustanove dom, dijaški dom.

Dijaški dom bo v prihodnjih letih pred novimi izzivi. Naj vas podpira Bog, da boste ostali dom, ki se primerno odziva na znamenja časa.

Ostanite zvesti močni simboliki, na kateri je dobesedno utemeljena hiša na Grabrijanovi 19. Ostanite hiša na skali, izpod katere naj tečejo studenci žive vode vere, upanja in ljubezni.

Ad multos anos! Še na mnoga leta!